
INA și ANFP au lansat un nou proiect pentru modernizarea administraţiei publice

Comunicat de presă


Institutul Național de Administrație (INA) și Agenţia Naţională a Funcţionarilor Publici (ANFP) au lansat în data de 26.11.2025 proiectul „Managementul personalului bazat pe competențe în administrația publică din România” (25RO58). 
Proiectul este derulat cu finanţare din partea Uniunii Europene prin Instrumentul de Sprijin Tehnic (Technical Support Instrument) și este implementat de Grupul Băncii Mondiale, cu sprijinul și în parteneriat cu SG REFORM – Task Force pentru reforme și investiții al Comisiei Europene, făcând parte din cele 24 de proiecte care primesc sprijin pentru reforme esențiale în anul 2025.
Proiectul sprijină implementarea unui sistem de management al resurselor umane bazat pe competențe și dezvoltă programe de formare care să consolideze practicile de resurse umane și competențele digitale ale personalului din administrația publică din România. 
Judit ROZSA, Director – Comisia Europeană – Task Force pentru Reforme si Investiții (SG REFORM) a declarat: „Proiectul pe care l-am lansat sprijină România să introducă și să consolideze la nivel central un sistem cuprinzător de management al resurselor umane bazat pe competențe. Acesta va pune bazele unui corp profesionist al funcționarilor publici ce dispune de abilitățile, instrumentele și structurile necesare pentru a furniza servicii publice de înaltă calitate, care țin pasul cu nevoile în evoluție ale societății. Având în vedere că resursele umane reprezintă coloana vertebrala a oricărei administrații publice eficiente, consolidarea modului de recrutare si gestionare a funcționarilor publici este esențială pentru a asigura servicii care răspund cu adevărat așteptărilor cetățenilor. Acest proiect se bazează pe sprijinul anterior acordat României prin Instrumentul de Sprijin Tehnic al UE și reprezintă un pas important către o administrație publică modernă, competentă și orientată spre viitor”.
Yasser EL-GAMMAL, Country Manager al Grupului Băncii Mondiale pentru România și Ungaria a spus: „Progresul economic rapid al României din ultimele două decenii impune ca instituțiile și funcția publică să țină pasul cu acest ritm, adoptând modernizarea și inovația. Prin acest proiect, sprijinim investiția României în capitalul uman – cel mai valoros atu al oricărei instituții – prin introducerea unor sisteme de resurse umane bazate pe competențe și prin dezvoltarea competențelor digitale. Aceste eforturi vor consolida administrația publică, făcând-o mai agilă, eficientă și capabilă să ofere servicii mai bune tuturor cetățenilor.”
„Prin acest proiect, Institutul Național de Administrație își reafirmă rolul de profesionalizare a personalului din administrația publică. Dezvoltăm programe de formare care răspund nevoilor reale ale administrației — de la managementul strategic al resurselor umane, la competențe pentru liderii transformării digitale — pentru a construi, împreună cu partenerii noștri, o administrație capabilă, adaptabilă și orientată spre viitor.” - a declarat Ioana-Roxana MELENCIUC-IOAN, Președinta Institutului Național de Administrație.
„Pentru Agenția Națională a Funcționarilor Publici, acest proiect înseamnă investiție în oameni. Credem că viitorul administrației se construiește prin oameni bine pregătiți, încrezători și capabili să folosească noile tehnologii. Prin programele de formare, vrem să le oferim funcționarilor publici șansa de a crește profesional și de a fi parte din schimbarea pe care România o așteaptă.” — a declarat Felix COZMA, Președintele Agenției Naționale a Funcționarilor Publici.
Institutul Național de Administrație și Agenția Națională a Funcționarilor Publici se află în subordinea Ministerului Dezvoltării, Lucrărilor Publice şi Administraţiei, care asigură un cadru coerent al reformelor, pentru o administrație modernă, rezilientă și orientată spre performanță. 
Prezent la eveniment, Daniel-Iustin MARINESCU, Director General, Direcția Generală Administrație Publică, a subliniat că parteneriatul dintre INA, ANFP și sprijinul constant al Comisiei Europene și al Băncii Mondiale oferă un cadru solid pentru a transforma recomandările în practică și practica în rezultate. Este un parteneriat construit pe expertiză, pe încredere și pe o viziune comună: aceea a unei administrații publice profesioniste, aliniate standardelor europene, capabilă să susțină politici publice eficiente și servicii publice orientate către cetățean.

